Uitspraak in Mido Macia-moordsaak vandag gelewer | Maroela Media
Minstens tien uitsaaikameras was in die hofsaal, met verskeie uitsaaibussies wat buite in die straat gestaan het. Die openbare galery was ook gepak met joernaliste toe regter Bert Bam die hofsaal binnegestap het.
Agt voormalige polisiebeamptes staan tereg op aanklagte van moord op die Mosambiekse taxibestuurder op 26 Februarie 2013. ŉ Negende voormalige polisiebeampte wat ook vir die moord aangekla is, is vroeër vandeesmaand deur die hof vrygespreek.
ŉ Staatsgetuie het gesê hy het fouteer toe hy Matome Ramatlou by die moord betrek het. Ramatlou is kort daarna vrygespreek.
Die beskuldigdes Bongamusa Mdluli, Meshack Malele, Thamsanqa Ngema, Percy Mnisi, Sipho Ngobeni, Lungisa Gwababa, Bongani Kolisi en Linda Sololo het aandagtig geluister toe Bam getuienis wat gedurende die verhoor gelewer is, voorgelees het. Die agt beskuldigdes is ná ŉ dissiplinêre verhoor uit die polisiemag geskors.
Macia is na bewering in 2013 deur die polisiebeamptes genader nadat hy sy minibustaxi op ŉ onwettige plek parkeer het en ŉ verkeersknoop veroorsaak het. ŉ Woordewisseling het tussen hom en die polisie ontstaan en hy is agter ŉ polisievangwa aan gesleep. Hy is later in die selle van die Daveyton-polisiestasie dood.